**Frans Adelaar** (s. 5. joulukuuta 1960) on alankomaalainen jalkapallovalmentaja ja entinen pelaaja.

Ura pelaajana
-------------

Peliurallaan Adelaar edusti kasvattajaseuraansa FC Utrechtia 13 vuoden ajan pelaten seurassa 179 liigaottelua. Hän oli voittamassa seurahistorian ensimmäistä KNVB Cupia kaudella 1984/85 ja oli mukana myös seurahistorian ensimmäisessä cupin finaalissa kaudella 1981/82. Adelaar jätti Utrechtin 1990 ja pelasi vielä kolme vuotta pienissä hollantilaisseuroissa DOVOssa ja HVV Hollandiassa ennen kuin lopetti uransa 1993.

### Meriitit pelaajana

* KNVB Cup: 1985
	+ Hopeaa: 1982

Ura valmentajana
----------------

Adelaar valmensi valmennusuransa alussa kaksi kautta GVVV:tä, mutta todellisen näytönpaikan hän sai vuonna 2000, kun FC Utrecht palkkasi ex-pelaajansa seuran päävalmentajaksi. Adelaarin johdolla FC Utrecht eteni kaudella 2001/02 KNVB Cupin finaaliin, jossa se kuitenkin kärsi tappion jatkoajan jälkeen AFC Ajaxille. 

Finaalitappion jälkeen Adelaar jätti Utrechtin ja siirtyi kreikkailaisseura Akratitoksen päävalmentajaksi. Pesti Kreikassa jäi yhteen kauteen ja 2003 Adelaar palasi kotimaahansa siirtyen De Graafschapin päävalmentajaksi. Pesti De Graafschapissa jäi myös yhden kauden mittaiseksi ja kesällä 2004 Adelaar siirtyi ADO Den Haagin peräsimeen. Adelaar luotsasi ADOn Eredivisiessä sijoille 14 ja 15 kunnes jätti seuran kesällä 2006.

Kesällä 2008 Adelaar palasi takaisin valmennustehtäviin siirtyen Eredivisiehen nousseen FC Volendamin päävalmentajaksi. Hän ei onnistunut pelastamaan Volendamia putoamiselta ja jätti tehtävänsä kauden jälkeen. Hänen ei kuitenkaan tarvinnut jäädä työttömäksi sillä toukokuussa 2009 hän allekirjoitti kaksivuotisen sopimuksen Sparta Rotterdamin kanssa.  Adelaar sai potkut tehtävistään huhtikuun alussa 2010 seuran vajottua putoamiskamppailuun. 

Huhtikuussa 2012 Adelaarista tuli Slovakian liigan kärkitaistelussa olleen MŠK Žilinan päävalmentaja.  Toukokuun alussa hän johdatti joukkueen Slovakian cupin mestariksi.  Adelaar sai potkut tammikuun alussa 2013 Zilinan ollessa maan liigassa viidentenä. 

Maaliskuussa 2014 Adelaar teki kauden loppuun ulottuvan sopimuksen amatöörijoukkue IJsselmeervogelsin kanssa. Hän johdatti joukkueensa Alankomaiden amatööriliigan neljänneksi. Kaudella 2014/15 IJsselmeervogels sijoittui sarjassa viidenneksi. Seuraavalla kaudella peliesitykset olivat heikompia ja lopulta Adelaar sai potkut seurasta marraskuussa 2015.

### Meriitit valmentajana

* Slovakian mestaruus: 2012
* Slovakian cup: 2012
* KNVB Cup
	+ Hopeaa: 2002

Lähteet
-------

1. ↑  SPARTA NAME ADELAAR COACH[vanhentunut linkki]
2. ↑  Dutch strugglers Sparta sack coach Adelaar
3. ↑  Adelaar coach Zilina in Slowakije
4. ↑  La coupe pour le MSK Zilina
5. ↑  Zilina limoge Adelaar
6. ↑  Frans Adelaar aan de slag bij IJsselmeervogels
7. ↑  'Ontslag Adelaar slecht voor imago van IJsselmeervogels'


|  |  |  |
| --- | --- | --- |
| Edeltäjä:**Mark Wotte** | **FC Utrechtin päävalmentaja**2000–2002 | Seuraaja:**Foeke Booy** |

|  |  |  |
| --- | --- | --- |
| Edeltäjä:**Foeke Booy** | **Sparta Rotterdamin päävalmentaja**2009–4/2010 | Seuraaja:**Aad de Mos** |

|  |  |  |
| --- | --- | --- |
| Edeltäjä:**Ľubomír Nosický** | **MŠK Žilinan päävalmentaja**4/2012–1/2013 | Seuraaja:**Štefan Tarkovič** |